Det florerer med volds- og dødstrusler på Facebook mod herboende tyrkere, der støtter den kup-anklagede Gülen.

Flere dansk-tyrkere oplever i disse dage at modtage trusler på Facebook, fordi de erklærer sig som tilhængere af Fethullah Gülen.

Det er blandt andet gået ud over Hasan Cücük, der er journalist og Gülen-tilhænger.

- Hunde som jer skal absolut hænges, lyder en af beskederne, han har modtaget, siden det mislykkede kupforsøg i Tyrkiet, som den tyrkiske præsident Erdogan mener, at Gülen står bag.

Jeg har 12 fælles venner med ham, fortæller Cücuk om beskeden, der er en blandt mange med trusler, han har modtaget.

- Jeg er nervøs og bekymret. Mest for min familie og mine børn.

Blandt beskedernes afsendere finder man Habil Kilic. Han fortæller til TV 2, at han står ved sine beskeder.

- Jeg har lov til at sige, hvad jeg synes. Jeg synes, de skal henrettes, siger Habil Kilic.

- De skal henrettes, hvis de er med til at dræbe uskyldige mennesker.

Også en anden Gülen-tilhænger, som TV 2 har talt med, fortæller om dødstrusler den seneste tid.

København Politi bekræfter over for TV 2, at de har modtaget flere anmeldelser om trusler. De efterforsker nu sagerne.

Der er i forvejen trukket skarpe linjer mellem Erdogan-tilhængere og Gülen-tilhængere siden kupforsøget i juli. Erdogan opfordrer tyrkere i hele verden til at rapportere om de personer, der støtter Gülen. Til formålet har man oprettet en telefonlinje direkte til præsidentens kontorer i Ankara.

Alene i Danmark er 366 børn blevet trukket ud af Gülen-venlige privatskoler op til skolestart.